অতীতের ভয় কি ফিরে এল লালগড়ে? প্রশ্ন তৈরি করল প্রায় ১১ কেজি ওজনের শক্তিশালী ল্যান্ডমাইন উদ্ধার। মাইনটি মাওবাদীদেরই পুঁতে রাখা বলে মনে করছে পুলিশ৷
জঙ্গলমহলে অশান্ত পরিস্থিতির সুযোগ নিয়ে প্রবেশ করেছিল মাওবাদীরা৷ জঙ্গলমহলে নিজেদের নিশ্চিন্ত অবস্থান রাখতে প্রবেশ পথের বিভিন্ন স্থানে মাইন বিছিয়ে রেখে দিয়েছিল৷ একাধিক স্থানে মাইন বিস্ফোরন ঘটিয়ে খুন করে নিরীহ মানুষ থেকে পুলিশ কিংবা সিআরপিএফ জওয়ানকে৷
জানা গিয়েছে, লালগড়ের রাউতড়া গ্রামে কয়েকদিন ধরে প্রধানমন্ত্রী সড়ক যোজনার কাজ চলছিল৷ রাস্তার দু’পাশে মাটি খোঁড়া চলছিল৷ শুক্রবার সকালে একটি তার লাগানো ধাতব পাইপ দেখে কর্মীরা কাজ বন্ধ করে দেন৷ পরে লালগড়ে থাকা সিআরপিএফের ক্যাম্পে খবর দিলে সেখান থেকে বাহিনীর বম্ব স্কোয়ার্ড ঘটনাস্থলে যায়৷ বেশ কয়েক ঘণ্টার চেষ্টায় মাইনটি নিষ্ক্রিয় করা হয়৷